Nous, officiaus de la court de Besançon, faisons savoir à touz ceuz qui verront et orront cez presentes lettres que, comme Jehanz de Chalon, sires d’Arlay, eust ajorné par devant luy à Besençon Villeminet, seigneur d’Abbanz, son homme, à jour dou mardi après la nativité saint Jehan Baptiste, pour ce que lidiz Villeminez li deveut le remenant de son fié, ce que conneut ne li en avoit, que il tient doudit Jehan, lidiz Villeminez estaubliz pour ce especialmant venant en droit ledit jour, en la presence doudit Jehan et en la nostre, qui estiens illuc appellez pour oir et pour tesmoignier adit Jehan la conneue que lidiz Villeminez li en voudroit faire, comme publiques personnes et juges ordenaires, en l’euglise des Freres Prescheours de Besençon, conuit lidiz Villeminez que il tient doudit Jehan Abenz lo chastel tout ligemant et la tour rendable, Boissieres, le leu de Abenz la vile, ce qu’il a à Byens en fié et rerefié, sauf le fié Crespillon, Chastieau-le-Bos et quanque il a dois la riviere dou Dou envers Abbens en fié et rerefié, en tenueres et demenueres, et especialmant le fié mons. Guillaume d’Abans, son oncle, de sa maison et de quanque il tient de luy. Laquel conneue faite, lidiz Jehans requist adit Villeminet se lidiz fiez doudit Crespillon seoit entre ladicte riviere de Dou et ledit chastel d’Abbans; et lidiz Villeminet respondit que oy; mais il ne coneut ne ne nia que lidiz fiez doudit Crespillon fust dou fié audit Jehan, et toutevoie il le mist ou raport à noble baron à monsignour de Monfacon et de son atrait. Et promist et outroia lidiz Villeminet, par sa foy corporelmant donnée en nostre main, tenir et garder ce que lidiz sires de Monfacon et ses atraiz raporteront par sa ploinne parole, senz sairement, par sa bouche ou par letre, fust lidiz Villeminez presenz ou non, le jour de la quinzene de la Magdalene prochenemant venant, lequel jour lidiz Johans assigna adit Villeminet à Monmaour par devant luy, por faire et acomplir lez choses dessusdites. Et promist ausi lidiz Willeminez, par sa foy corporelmant donnée en nostre main, tenir doudit Jehan en fié ce que lidiz sires de Monfacon et ses atraiz raporteront adit jour, ensi com lez autres choses dessusdictes. Laquel conneue faicte, lesdictes parties nous requistrent comme publique personne et juge ordenaire, si com il est dessus dit, que nos tesmoignons toutes lez choses dessusdictes et en faisons faire lettres seelées dou seel de la court de Besençon. Et nos, li devant diz officiaus, à la requeste dezdiz Jehan et Villeminet, sus lesdictes choses avons fait faire ces presentes lettres, et y avons fait metre, en tesmoignage de verité, le seel de la court de Besençon. Ce fut fait le jour dessusdit, l’an Nostre Signor corrant par M CC et septante et huit.